ทองคำปิดพุ่ง 35 ดอลล์
สัญญาทองคำตลาดนิวยอร์กปิดทะยานขึ้นแข็งแกร่งพุ่งขึ้นเหนือระดับ 1,670 ดอลลาร์/ออนซ์เป็นครั้งแรกในรอบกว่า 2 สัปดาห์ ได้แรงหนุนจากการอ่อนค่าของเงินดอลลาร์
11 ต.ค. 2554

สัญญาทองคำตลาดนิวยอร์กปิดทะยานขึ้นแข็งแกร่งพุ่งขึ้นเหนือระดับ 1,670 ดอลลาร์/ออนซ์เป็นครั้งแรกในรอบกว่า 2 สัปดาห์ ได้แรงหนุนจากการอ่อนค่าของเงินดอลลาร์
สัญญาทองคำตลาด COMEX (Commodity Exchange) ส่งมอบเดือนธ.ค.พุ่งขึ้น 35 ดอลลาร์ หรือ 2.1% ปิดที่ 1,670.8 ดอลลาร์/ออนซ์
นักวิเคราะห์ในตลาดทองคำ ระบุว่า ปัจจัยหลักที่ทำให้สัญญาทองคำพุ่งขึ้นกว่า 2% มาจากสกุลเงินดอลลาร์สหรัฐที่อ่อนค่าลงเมื่อเทียบกับยูโร หลังจากนางแองเกลา แมร์เคล นายกรัฐมนตรีเยอรมนี และนายนิโคลาส์ ซาร์โกซี ประธานาธิบดีฝรั่งเศส ได้บรรลุข้อตกลงเกี่ยวกับแนวทางการเสริมสภาพคล่องให้กับภาคธนาคารของยุโรป
ทั้งนี้ ดัชนีดอลลาร์ (Dollar Index) ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับ 6 สกุลเงินที่เป็นคู่ค้าหลักของสหรัฐ ร่วงลง 1.5% มาอยู่ที่ระดับ 77.6 จุด ซึ่งการอ่อนค่าของดอลลาร์สหรัฐจะทำให้สัญญาสินค้าโภคภัณฑ์มีราคาถูกลงสำหรับนักลงทุนที่ถือสกุลเงินอื่นๆ
นอกจากนี้ ตลาดทองคำยังได้แรงหนุนจากความต้องการทองคำที่เพิ่มขึ้นในหมู่นักลงทุนรายย่อน โดยเฉพาะนักลงทุนรายย่อยจากประเทศจีน